Συμπλήρωσε τα κενά με την κατάλληλη λέξη (μία λέξη μόνο ανά κενό):

Για πάρα πολλά χρόνια οι γλωσσολόγοι ασχολήθηκαν κυρίως με τη διεκπεραιωτική λειτουργία της γλώσσας, αγνοώντας σε μεγάλο βαθμό τη (1) **διεπιδραστική**. Αυτό ακριβώς φαίνεται να συμβαίνει και στα γλωσσικά μαθήματα, τα οποία εστιάζουν στη (2) **διεκπεραιωτική** λειτουργία. Οι μαθητές κατά κανόνα καλούνται να διαβάσουν διαφόρων ειδών κείμενα (κυρίως γραπτά, αλλά και προφορικά), τα οποία συνδέονται από ερωτήσεις και ασκήσεις κατανόησης και (3) **παραγωγής** λόγου.

Ο λόγος όμως αυτός αφορά κυρίως το περιεχόμενο, δηλαδή την πληροφορία που εμπεριέχεται. Η τάση αυτή είναι απόλυτα κατανοητή. Υπάρχει πληθώρα γραπτών κειμένων και ο συγγραφέας διδακτικού/μαθησιακού υλικού αλλά και ο δάσκαλος μπορεί σχετικά εύκολα να επιλέξει και να αξιοποιήσει ενδιαφέροντα και ποικίλα είδη γραπτών κειμένων. Σε αντιδιαστολή τώρα, ο αυθεντικός (4) **προφορικός** λόγος έχει το βασικό «μειονέκτημα» ότι είναι εφήμερος. Παρά το γεγονός ότι η καθημερινότητα όλων μας κυριαρχείται από τον προφορικό παρά τον γραπτό λόγο, είναι πολύ δυσκολότερο να συγκεντρωθεί και να αξιοποιηθεί το κατάλληλο υλικό Επίσης υπάρχουν διάφορες ενστάσεις εναντίον της χρήσης του προφορικού λόγου στην τάξη, όπως ότι εμπεριέχει λάθη, δεν ακολουθεί (5) **κανόνες**, περιέχει απρεπείς εκφράσεις κτλ. Εξάλλου, η (6) **ποικιλότητα** που χαρακτηρίζει τον προφορικό λόγο θεωρήθηκε επί δεκαετίες ως πρόβλημα για τη γλωσσική διδασκαλία και προτιμήθηκε η ενότητα της πρότυπης (και γενικά γραπτής) γλώσσας.

Το κενό αυτό έρχονται να καλύψουν οι κατασκευασμένοι διάλογοι, οι οποίοι δεν αντανακλούν την καθημερινή γλωσσική (7) **επικοινωνία**. Τα εγχειρίδια συνήθως εμπεριέχουν διαλόγους που είναι γλωσσικά αποστειρωμένοι, με προσεκτική επιλογή του λεξιλογίου, με πολύ ωραία διατυπωμένες ολοκληρωμένες (8) **προτάσεις** που εκφράζουν οικειότητα ή τυπικότητα, αλλά χωρίς κενά, επαναλήψεις και επικαλύψεις, όπως συμβαίνει φυσιολογικά. Η κοινωνιογλωσσολογία έθεσε μεν στο επίκεντρο το (9) **αυθεντικό** υλικό, αλλά συχνά επιφυλακτικές στάσεις των διδασκόντων τη γλώσσα και η αργή εξέλιξη του σχεδιασμού (10) **προγραμμάτων** για το γλωσσικό μάθημα, επέφερε ουσιαστικές αλλαγές νοοτροπίας μόνο κατά τη δεκαετία του 1980.